
Gondolatok az állam büntetőhatalmának alkotmányos korlátairól, különös tekintettel a véleménynyilvánítás szabadságára

Dolgozatomban arra keresem a választ, hogy az állam meddig mehet el büntetőhatalmának alkalmazásában, milyen mértékben korlátozhatja a véleménynyilvánítás szabadságát, úgy, hogy a sértő kirohanásokat valamilyen szinten visszaszorítsa.
A vizsgálat alapjául a gyűlöletbeszéd tárgykörében született alkotmánybírósági határozatokat használtam fel. Ezek a döntések a korábbi Alkotmányunkra épültek. Ugyanakkor a közelmúltban az Alkotmánybíróság fontos tételeket rögzített a korábbi döntéseinek alkalmazásáról, mégpedig azt, hogy az Alkotmányon alapuló alkotmánybírósági döntések irányadóak az Alaptörvényt értelmező döntésekben is.
A véleménynyilvánításhoz való jog kitüntetett helyet foglal el az alapjogi katalógusban. Az Alkotmánybíróság kifejtette, a véleménynyilvánítás szabadsága a kommunikációs alapjogok anyajogaként funkcionál, amely által érhető el az, hogy a káros és az építő gondolatok, vélemények ütköztetése útján megszülethessen a társadalmilag elvárt, elfogadható eszme. Mindez azonban csak abban az esetben lehet igaz, ha az egymással kommunikáló két fél azonos erőviszonyt képviselve folytat eszmecserét egymással. Éppen ezért nem lehet mindenkor a kommunikációs alapjogok korlátozhatatlanságából kiindulni, hiszen határukat az arra a kérdésre adott válasz jelöli ki, hogy milyen határig igazolható az egyén szabadságának terjedelme, és hol az a pont, amikor e jog gyakorlása másokat emberi méltóságukban durván sért.
Hangsúlyozandó, hogy a szabályozás megalkotásánál a törvényhozónak nem önmagában a kommunikációs alapjogot kell korlátoznia, csupán annak visszaélésszerű gyakorlását szükséges szankcionálni akként, hogy az elkövető ne bújhasson egyetlen alapjog mögé sem, amikor társadalmilag elítélendő, kirívóan közösségellenes tettet követ el.
Az ismertetett határozatok alapján elmondható, hogy az Alkotmánybíróságtól elvárt paradigmaváltás, ami a jogalkotás igényeként merült fel, nem történt meg.
Több ellentmondás is fellelhető a testület állásfoglalásai között. Egyszer kijelenti, hogy a közösségek méltósága korlátja lehet a vélemény szabadságnak, tehát nincs kizárva az, hogy a jogalkotó a gyűlöletre uszításon túl büntetőjogi védelemről gondoskodjon. Máskor amellett áll, hogy az uszítás tényállásánál enyhébb, erőszakos cselekvésre felhívást nem tartalmazó és a szólásszabadságot korlátozó rendelkezések alkotmányellenesek. A témakörre vonatkozó határozatok egyikében sem találhatunk arra utalást, hogy ezek az ellentétek hogyan is oldhatóak fel. 



